
Na podlagi 29. člena Zakona o lokalni samoupravi (Uradni list RS, št. 94/07 – uradno prečiščeno besedilo, 27/08 – odl. US, 76/08, 79/09, 51/10, 84/10 – odl. US, 40/12 – ZUJF, 14/15 – ZUUJFO, 76/16 – odl. US, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 64/24 – odl. US, 102/24 – ZLV-K, 83/25 – ZOUL in 10/26) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne ____ sprejel
	ODLOK
o subvencijah mladim in mladim družinam za prvo reševanje stanovanjskega vprašanja v Mestni občini Nova Gorica


I. UVODNE DOLOČBE

1. člen
(splošne določbe)

(1) S tem odlokom se določajo upravičenci, pogoji in postopek za dodelitev subvencij mladim in mladim družinam za prvo reševanje stanovanjskega vprašanja, in sicer:
· subvencije za nakup ali gradnjo (v nadaljnjem besedilu: subvencija stanovanje),
· subvencije obrestne mere in stroškov najetih stanovanjskih kreditov (subvencija kredit).

(2) Subvencija stanovanje je enkratna denarna pomoč, ki pripada upravičencem kot spodbuda za prvo reševanje stanovanjskega vprašanja z gradnjo ali nakupom enostanovanjske stavbe oziroma posameznega stanovanja v večstanovanjski stavbi na območju Mestne občine Nova Gorica (v nadaljnjem besedilu: MONG).

(3) Subvencija kredit je enkratna denarna pomoč, ki pripada upravičencem kot spodbuda za prvo reševanje stanovanjskega vprašanja za kritje obrestne mere in stroškov najetih stanovanjskih kreditov za gradnjo ali nakup enostanovanjske stavbe oziroma posameznega stanovanja v večstanovanjski stavbi na območju MONG.

(4) V besedilu uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

(5) Sredstva za subvencije iz prvega odstavka tega člena se zagotovijo v proračunu MONG in se dodeljujejo upravičencem na podlagi javnega razpisa.
(6) V posameznem letu se lahko objavi javni razpis za posamezno subvencijo ali za obe subvenciji, kar se opredeli v proračunu MONG. 

(7) V primeru, da v posameznem letu na javnem razpisu niso bila razdeljena vsa razpoložljiva sredstva, se lahko javni razpis v skladu s tem odlokom v istem letu ponovi.

II. UPRAVIČENCI DO SUBVENCIJ TER POMEN IZRAZOV

2. člen
(upravičenci do subvencij)


(1) Upravičenci do subvencij so fizične osebe, ki:
· so s tem odlokom opredeljeni kot mladi in mlade družine,
· so državljani Republike Slovenije in prav tako so državljani Republike Slovenije zakonec oziroma zunajzakonski partner ter otroci,
· na območju MONG prvič rešujejo svoje stanovanjsko vprašanje.

(2) Posamezen upravičenec je do kateregakoli ukrepa po tem odloku upravičen samo enkrat.

3. člen
(pomen izrazov)
	
(1) Izrazi, uporabljeni v tem odloku, imajo naslednji pomen:
· »mladi« so osebe, ki na dan vložitve popolne vloge še niso dopolnili 37 let in so samski oziroma so pari brez otrok,
· »mlada družina« je življenjska skupnost staršev z enim ali več otroki, ne glede na starost, v kateri nobeden od staršev na dan vložitve popolne vloge še ni dopolnil 37 let; kot mlada družina se šteje ne samo življenjska skupnost obeh staršev in otrok, ampak tudi vse druge družinske oblike, kot so opredeljene v predpisih, ki ureja zakonsko zvezo in družinska razmerja,
· »prvo reševanje stanovanjskega vprašanja« pomeni prva gradnja ali nakup enostanovanjske stavbe oziroma stanovanja v večstanovanjski stavbi ali najem kredita za ta namen na območju MONG, pod pogojem, da upravičenec nima v lasti ali solasti druge stanovanjske stavbe ali stanovanja v večstanovanjski stavbi,
· »gradnja« je izvedba gradbenih in drugih del, povezanih z gradnjo, ki obsega novogradnjo, rekonstrukcijo, manjšo rekonstrukcijo, prizidavo in spremembo namembnosti,
· »subvencija« je znesek, ki pripada upravičencu kot spodbuda za prvo reševanje stanovanjskega vprašanja,
· »upravičenec« je oseba, ki izpolnjuje pogoje, določene v tem odloku in javnem razpisu; v primeru mlade družine je upravičenec eden od staršev mlade družine oziroma skrbnik otroka, 
· »prijavitelj« je oseba, ki se prijavlja na javni razpis.

(2) Izrazi »stanovanjska stavba«, »enostanovanjska stavba« in »večstanovanjska stavba« imajo enak pomen, kot je opredeljen v predpisih, ki urejajo razvrščanje objektov po enotni klasifikaciji vrst objektov.

(3) Izrazi »novogradnja«, »rekonstrukcija«, »manjša rekonstrukcija«, »prizidava« in »sprememba namembnosti« imajo enak pomen, kot je opredeljen v zakonu, ki ureja graditev objektov.

III. POGOJI ZA UPRAVIČENCE
                    

4. člen
(pogoji za upravičence)

(1) Do subvencij iz tega odloka so upravičeni prijavitelji, ki izpolnjujejo naslednje pogoje:
· so upravičenci do subvencij iz 2. člena tega odloka,
· v primeru gradnje enostanovanjske stavbe ali posameznega stanovanja v večstanovanjski stavbi ali v primeru najema kredita za ta namen ima prijavitelj ali zakonec oziroma zunajzakonski partner, na zemljišču, na katerem je predvidena gradnja, pravico graditi in pridobljeno pravnomočno gradbeno dovoljenje,
· v primeru nakupa enostanovanjske stavbe ali posameznega stanovanja v večstanovanjski stavbi ali v primeru najema kredita za ta namen je prijavitelj ali zakonec oziroma zunajzakonski partner zemljiškoknjižni lastnik ali solastnik stavbe ali stanovanja za katerega se uveljavlja subvencija ali da ima sklenjeno kupoprodajno pogodbo ali vsaj predpogodbo za nakup v obdobju enega leta pred dnevom objave javnega razpisa,
· niti prijavitelj niti zakonec oziroma zunajzakonski partner ter otroci, ki so jih starši dolžni preživljati, niso lastniki ali solastniki druge stanovanjske stavbe ali stanovanja v večstanovanjaki stavbi,
· si z gradnjo, nakupom ali z najemom kredita za ta namen rešujejo prvo stanovanjsko vprašanje v MONG,
· v primeru subvencije kredit mora biti prijavitelj ali zakonec oziroma zunajzakonski partner lastnik enostanovanjske hiše ali posameznega stanovanja v večstanovanjski stavbi, za katero je najel stanovanjski kredit in imeti sklenjeno pogodbo o najemu stanovanjskega kredita v obdobju enega leta pred dnevom objave javnega razpisa,
· v kolikor gre za rekonstrukcijo, manjšo rekonstrukcijo ali spremembo namembnosti, gre za stanovanje ali stanovanjsko hišo, ki je starejša od 20 let,
· da niti prijavitelj niti njegov zakonec oziroma zunajzakonski partner še ni koristil subvencije MONG ali SS MONG za reševanje prvega stanovanjskega vprašanja,
· da imajo na dan objave javnega razpisa poravnane vse obveznosti do občine ter javnih zavodov in javnih skladov, katerih so/ustanoviteljica je MONG,
· da izpolnjujejo vse ostale pogoje, določene v tem odloku. 

(2) Prijavitelji morajo izpolnjevati v tem členu navedene pogoje najkasneje na dan objave javnega razpisa. 

(3) Za izkazovanje zunajzakonske skupnosti morata imeti prijavitelj in zunajzakonski partner urejeno vsaj začasno prebivališče na istem naslovu, in sicer najmanj 6 mesecev pred objavo javnega razpisa.


5. člen
(višina subvencije)

(1) Višino subvencije stanovanje določi, ob upoštevanju meril iz 13. člena tega odloka, strokovna komisija, vendar ne več kot 10 %  razpisanih sredstev na javnem razpisu.

(2) Višino subvencije kredit določi, ob upoštevanju meril iz 13. člena tega odloka,   strokovna komisija in lahko znaša največ 10 % glavnice najetega kredita, vendar ne sme biti večja od skupnih stroškov najetega kredita in ne sme presegati 10 % razpoložljivih sredstev na javnem razpisu.
(3) Subvencije se delijo med upravičence do višine zagotovljenih sredstev v proračunu na način opredeljen v 14 in 15. členu tega odloka. 


IV. POSTOPEK DODELJEVANJA SUBVENCIJ

6. člen
(javno pooblastilo)

(1) Mestna občina Nova Gorica s tem odlokom podeljuje Stanovanjskemu skladu Mestne občine Nova Gorica (v nadaljnjem besedilu: SS MONG) javno pooblastilo za vodenje upravnih postopkov in odločanje v posamičnih upravnih zadevah dodeljevanja subvencij iz tega odloka.

(2) SS MONG izvaja javno pooblastilo iz tega člena v skladu s tem odlokom, javnim razpisom ter določbami zakona, ki ureja splošni upravni postopek. Za vsa vprašanja, ki niso urejena s tem odlokom, se smiselno uporablja zakon, ki    ureja splošni upravni postopek.

(3) SS MONG v okviru javnega pooblastila:

· vodi postopke dodeljevanja subvencij,
· opravlja vsa procesna dejanja v postopku v skladu z zakonom, ki ureja splošni upravni postopek,
· izdaja posamične upravne akte (odločbe in sklepe) o priznanju, zavrnitvi, zavrženju pravice do subvencije,
· odloča o drugih vprašanjih, povezanih z dodeljevanjem subvencij, za katera je pristojen na podlagi tega razpisa in drugih predpisov.

(4) V upravnih postpkih odloča in posamezna dejanja v postopku opravlja poslovodni organ (direktor) nosilca javnga pooblastila ali zaposleni javni uslužbenec, ki ga za to pisno pooblasti direktor v skladu z določbami zakona, ki ureja splošni upravni postopek.

(5) Sredstva za izplačilo subvencij in opravljanje nalog iz javnega pooblastila zagotavlja MONG v svojem proračunu.

7. člen
(strokovna komisija)

(1) Postopek javnega razpisa za dodelitev subvencij vodi tričlanska strokovna komisija, ki jo imenuje župan MONG. Sestavljajo jo predsednik in dva člana komisije, ki so strokovnjaki s področja stanovanjske politike in gradnje.

(2) Predsednik in člana komisije ne smejo biti s prijavitelji interesno povezani v smislu poslovne povezanosti, sorodstvenega razmerja (v ravni vrsti ali v stranski vrsti do vštetega četrtega kolena), v zakonski zvezi ali v svaštvu do vštetega drugega kolena, četudi je zakonska zveza že prenehala ali v izvenzakonski skupnosti. Drugi elementi interesne povezanosti se presojajo v skladu s kodeksom, ki ureja ravnanja javnih uslužbencev.

(3) Ne glede na določbo prejšnjega odstavka interesna povezanost ne more biti izločitveni razlog v primeru, če komisije ni možno sestaviti drugače zaradi omejenega števila strokovnjakov na določenem področju.

8. člen
(objava javnega razpisa)

(1) Sredstva za subvencije se dodeljujejo na podlagi javnega razpisa, ki ga izvaja SS MONG.

(2) Javni razpis se po sprejemu proračuna objavi na spletni strani MONG in SS MONG. Rok za predložitev vlog ne sme biti krajši od trideset dni od dneva objave. 

(3) Besedilo objave javnega razpisa mora vsebovati zlasti: 

· ime oziroma naziv in sedež organa, ki dodeljuje subvencije;
· pravno podlago za izvedbo javnega razpisa;
· predmet javnega razpisa;
· navedba osnovnih pogojev za kandidiranje na javnem razpisu in meril, s pomočjo katerih se med tistimi, ki izpolnjujejo pogoje, izberejo prejemniki subvencij;
· navedbo višine sredstev, ki so na razpolago za predmet javnega razpisa;
· navedbo obdobja, v katerem morajo biti porabljene dodeljene subvencije;
· rok, do katerega morajo biti predložene vloge za dodelitev subvencij in način oddaje vloge;
· datum odpiranja vlog za dodelitev subvencij;
· rok, v katerem bodo prejemniki subvencij obveščeni o izidu javnega razpisa;
· navedbo oseb, pooblaščenih za dajanje informacij o javnem razpisu, 
· informacije o razpisni dokumentaciji. 

(4) Z razpisom se lahko določi tudi druge elemente, ki jih morajo vsebovati vloge, če so potrebni za ustrezno izvedbo postopkov in sprejemanje odločitev v zvezi s predmetom javnega razpisa. 

9. člen
(razpisna dokumentacija)


(1) V razpisni dokumentaciji morajo biti navedeni vsi potrebni podatki, ki bodo omogočili prijavitelju izdelati popolno vlogo za dodelitev subvencije.

(2) SS MONG mora v razpisni dokumentaciji navesti vse pogoje, ki jih mora prijavitelj izpolnjevati, da se uvrsti v izbor za dodelitev subvencije oziroma, ki jih mora izpolnjevati vloga, da se šteje kot formalno popolna. Obvezni sestavni deli razpisne dokumentacije so med drugim:
· podatki o vsebini, ki je predmet sredstev;
· višina sredstev, ki so na razpolago za predmet javnega razpisa;
· način določanja deleža, ki ga prejme posamezni upravičenec, 
· vzorec pogodbe;
· navedba potrebnih dokumentov, ki jih mora prijavitelj predložiti vlogi za dokazilo, da prijavitelj izpolnjuje pogoje za kandidiranje na razpisana sredstva, in da je upravičen do sredstev, 
· navedba vrste meril, s pomočjo katerih se med tistimi, ki izpolnjujejo pogoje, izberejo prejemniki subvencij, način njihove uporabe in pomen posameznih meril,
· navedba o tem, kdo odloči o dodelitvi subvencij in kdo o pritožbi.

(3) Komisija mora pred odločitvijo o objavi javnega razpisa v zapisniku oceniti, ali je vsebina razpisne dokumentacije pripravljena tako, da je možno pričakovati uspešen javni razpis.

10. člen
(dostava vloge)

(1) Vloga za dodelitev subvencije mora biti dostavljena do roka, ki je določen v objavi javnega razpisa. Rok za predložitev vlog mora biti dovolj dolg, da lahko prijavitelj pripravi kakovostno vlogo v skladu z zahtevanimi pogoji v razpisni dokumentaciji.

(2) Predložena vloga mora biti v zapečatenem ovitku, ovitek pa mora biti označen z »ne odpiraj – vloga« in navedbo javnega razpisa, na katerega se nanaša.

(3) Javni razpis se lahko izvaja tudi v elektronski obliki.

11. člen
(odpiranje vlog)

(1) Odpiranje prejetih vlog za dodelitev subvencij vodi strokovna komisija in se izvede v roku, ki je predviden v javnem razpisu, pri čemer je rok od izteka roka za dostavo vlog do odpiranja največ osem dni.

(2) Odpiranje prejetih vlog ni javno.

(3) Odpirajo se samo v roku dostavljene, pravilno izpolnjene in označene kuverte, ki vsebujejo vloge, in sicer v vrstnem redu, v katerem so bile predložene.

(4) O odpiranju vlog mora komisija sproti voditi zapisnik, ki vsebuje predvsem:
· naslov, prostor in čas odpiranja dospelih vlog;
· predmet javnega razpisa;
· imena navzočih članov strokovne komisije;
· imena oziroma naziv prijaviteljev (potencialnih prejemnikov sredstev) po vrstnem redu odpiranja vlog;
· ugotovitve o popolnosti vlog;
· navedbo tistih prijaviteljev, ki niso dostavili popolne vloge.

(5) Na odpiranju ugotavlja strokovna komisija popolnost vlog glede na to, če so bili predloženi vsi zahtevani dokumenti (formalna popolnost). Zapisnik podpišejo predsednik in člana komisije.

12. člen
(dopolnitve vlog)

(1) Komisija v roku 8 dni od odpiranja vlog pisno pozove tiste prijavitelje, katerih vloge niso bile popolne, da jih dopolnijo. Rok za dopolnitev ne sme biti daljši od 15 dni.

(2) Nepopolne vloge, ki jih prijavitelj v roku iz prejšnjega odstavka ne dopolni, se zavržejo.

13. člen
(merila za ocenjevanje)

(1) Vloge, prispele na javni razpis, se točkujejo po naslednjih merilih:

· prijavitelji
a) družine
20 točk
b) samske osebe oziroma pari brez otrok
10 točk

· število otrok: za vsakega mladoletnega otroka in otroka, za katerega velja dolžnost preživljanja 
a)  1 otrok
10 točk
b) 2 otroka
20 točk
c) 3 ali več otrok
30 točk

· družine oziroma pari z zgolj enim zaposlenim članom 
20 točk

· invalidi in družine z invalidnim članom 
10 točk

· stanovanjske razmere in način reševanja stanovanjskega vprašanja:

a) prijavitelji, ki imajo sklenjeno najemno pogodbo za stanovanje v lasti SS MONG in bodo po končani gradnji ali nakupu lastnega stanovanja izpraznili to stanovanje v roku 6 mesecev
20 točk
b) prijavitelji, ki gradijo, kupujejo ali rekonstruirajo stanovanjsko hišo ali stanovanje izven naselij Nova Gorica in Solkan
10 točk

· dohodki prijavitelja (povprečje dohodkov prijavitelja v letu pred objavo javnega razpisa) 
a) preseganje  povprečne mesečne bruto plače od 0% do 30,99 %
     20 točk
b) preseganje  povprečne mesečne bruto plače od 31% do 60,99 %
10 točk
c) preseganje  povprečne mesečne bruto plače od 61% do 100 %
5 točk
d) preseganje  povprečne mesečne bruto plače nad 100%
0 točk

(2) Najvišje možno število točk je 120.

14. člen
(pregled in ocenitev vlog)

(1) Strokovna komisija opravi strokovni pregled popolnih vlog ter jih oceni na podlagi meril, ki so bila navedena v javnem razpisu oziroma razpisni dokumentaciji. 

(2) Strokovna komisija razvrsti vloge od najvišje do najnižje glede na skupno število točk prejetih na podlagi meril iz prejšnjega člena.  

(3) Strokovna komisija mora o opravljanju strokovnega pregleda popolnih vlog in o njihovem ocenjevanju voditi zapisnik.

(5) Na podlagi ocene vlog komisija izračuna višino subvencije, na način določen v naslednjem členu in pripravi predlog prejemnikov subvencij, ki ga podpišejo predsednik in člana komisije.

(6) Predlog prejemnikov subvencij se predloži direktorju SS MONG.

15. člen
(višina in dodelitev subvencij)

(1) Komisija višino subvencije za posamezno vlogo določi tako, da število točk, ki jih je vloga prejela, pomnoži z vrednostjo točke. Vrednost točke se izračuna tako, da se razpoložljiva sredstva posameznega javnega razpisa delijo s skupnim številom doseženih točk vseh popolnih vlog. V nobenem primeru pa višina subvencije ne more presegati omejitev iz 5. člena tega odloka.

(2) SS MONG izda odločbe o izboru prejemnikov subvencij na podlagi predloga iz prejšnjega člena. V obrazložitvi mora utemeljiti svojo odločitev.

(3) SS MONG je dolžan v roku, ki je bil naveden v objavi javnega razpisa, obvestiti vse prijavitelje o odločitvi glede dodelitve subvencij. V obrazložitvi mora navesti razloge za svojo odločitev.

16. člen
(poziv za podpis pogodbe)

(1) SS MONG mora prejemniku subvencije posredovati odločitev o izboru in ga hkrati pozvati k podpisu pogodbe.

(2) Če se prejemnik v roku 8 dni od prejema poziva nanj ne odzove, se šteje, da je umaknil vlogo za dodelitev subvencije.

17. člen
(pogodba)

(1) Za dodelitev subvencije se sklene pogodba med SS MONG in prejemnikom subvencije. Obvezne sestavine pogodbe so:
· naziv in naslov SS MONG in prejemnika subvencije;
· namen, za katerega je subvencija dodeljena;
· višina dodeljene subvencije;
· rok, do katerega morajo biti subvencija porabljena;
· način nadzora nad namensko porabo sredstev:
-     druge obvezne vsebine pogodb.


18. člen
(hramba dokumentacije)

SS MONG mora hraniti dokumentacijo o postopku dodelitve subvencij v skladu s pravili o hranjenju trajnega gradiva.


19. člen
(obveznosti prejemnikov subvencij)

(1) Nepremičnine, ki so bile predmet subvencioniranja, ni dovoljeno odtujiti ali oddati v najem najmanj 10 let po prejemu subvencije. V primeru subvencionirane gradnje nepremičnine pa velja prepoved odtujitve ali oddaje v najem najmanj 10 let od dneva pridobitve uporabnega dovoljenja za zgrajeno nepremičnino. 

(2) Prejemnik sredstev, ki mu je bila dodeljena subvencija za nakup enostanovanjske stavbe ali stanovanja v večstanovanjski stavbi, mora najpozneje v treh mesecih od dneva prejema subvencije prijaviti stalno prebivališče na naslovu subvencionirane nepremičnine in o prijavi stalnega prebivališča obvestiti SS MONG. Prejemnik sredstev mora imeti na naslovu subvencionirane nepremičnine prijavljeno stalno prebivališče najmanj 10 let od dneva prijave ter v tem obdobju na tem naslovu dejansko prebivati. 

(3) Prejemnik sredstev, ki mu je bila dodeljena subvencija za gradnjo enostanovanjske stavbe ali posameznega stanovanja v večstanovanjski stavbi, mora najpozneje v petih letih od dneva prejema subvencije prijaviti stalno prebivališče na naslovu subvencionirane nepremičnine in o prijavi stalnega prebivališča obvestiti SS MONG. Prejemnik sredstev mora imeti na naslovu subvencionirane nepremičnine prijavljeno stalno prebivališče najmanj 10 let od dneva prijave ter v tem obdobju na tem naslovu dejansko prebivati.

(4) V kolikor je prejemnik sredstev mlada družina, morajo v skladu z drugim ali tretjim odstavkom tega člena, vsi člani družine prijaviti stalno prebivališče na naslovu, kjer nepremičnina leži.

20. člen
      (nadzor SS MONG)

(1) SS MONG lahko od prejemnika subvencije kadarkoli zahteva pojasnila oziroma dokazila, ki so povezana z dodelitvijo subvencije. Pri tem je dolžan prejemnik subvencije nuditi SS MONG vse potrebne podatke, dokumentacijo in dokazila, ki so potrebna za izvedbo nadzora dodeljene subvencije. 

(2) SS MONG ima pravico kadarkoli po prejemu vloge za dodelitev subvencije v uradnih evidencah, z ogledi, preverjanjem dokumentacije ali na drug način preveriti izpolnjevanje pogojev ter skladnost dokumentacije z določili tega odloka in veljavnimi predpisi. 

(3) V primeru, da SS MONG ugotovi, da: 
– je bila subvencija dodeljena na podlagi navedbe neresničnih podatkov ali, 
– je prejemnik subvencije prejel subvencijo v nasprotju z določbami tega odloka ali, 
– je prejemnik subvencije kršil določila pogodbe, 
mora prejeta sredstva v celoti vrniti v proračun MONG skupaj z zakonitimi zamudnimi obrestmi, ki začnejo teči z dnem nakazila subvencije.

21. člen
    (objava)

Ta odlok začne veljati petnajsti dan po objavi v Uradnem listu Republike Slovenije.


Številka: 007-0009/2026-
Nova Gorica, dne

								Samo Turel
								Župan
Oddelek za družbene dejavnosti
Trg Edvarda Kardelja 1, 5000 Nova Gorica
Obrazložitev
1. Razlogi, ki utemeljujejo potrebo po sprejetju Odloka o subvencijah mladim in mladim družinam za prvo reševanje stanovanjskega vprašanja v Mestni občini Nova Gorica (v nadaljnjem besedilu: Odlok):

Potrebe po stanovanjih, predvsem za mlade, so v MONG znane. Poleg pomanjkanja stanovanj je težava tudi v zagotovitvi zadostnih finančnih sredstev za nakup, gradnjo, adaptacijo stanovanja. Marsikdo si pri reševanju stanovanjskega vprašanja pomaga z najemom kredita.
Ker MONG nima pravilnika, odloka oz. ustreznega akta, s katerim bi omogočili pridobitev subvencije za prvo reševanje stanovanjskega vprašanja mladih in mladih družin, se predlaga sprejem predloženega Odloka, ki predvideva:
· subvencije za nakup ali gradnjo,
· subvencije obrestne mere in stroškov najetih stanovanjskih kreditov.
V Odloku so poleg subvencij za nakup ali gradnjo opredeljene tudi subvencije obrestnih mer in stroškov najetih stanovanjskih kreditov, ki jih ima SS MONG opredeljene v Splošnih pogojih poslovanja Stanovanjskega sklada Mestne občine Nova Gorica, javnega sklada.
Z namenom, da so subvencije na področju stanovanjske politike opredeljene na enem mestu, smo v Odlok vključili tudi to vsebino.
2. Cilji, ki se želijo doseči s sprejemom Odloka: 
Cilj Odloka je omogočiti finančno pomoč mladim in mladim družinam, ki rešujejo svoje prvo stanovanjsko vprašanje na območju MONG.
S predlaganimi denarnimi pomočmi želimo pomagati in privabiti tudi mlade in mlade družine iz drugih okolij, da si ustvarijo dom v naši mestni občini.
Mestna občina bo v naslednjih letih v proračunu za ta namen predlagala sredstva, ki se bodo upravičencem dodeljevala na podlagi javnega razpisa pod pogoji in na način, ki so opredeljeni v Odloku.
3. Pravne podlage in načela, po katerih naj se uredijo razmerja na tem področju:
· Zakon o lokalni samoupravi (Uradni list RS, št. 94/07–uradno prečiščeno besedilo, 76/08, 79/09, 51/10, 40/12–ZUJF, 14/15–ZUUJFO, 11/18–ZSPDSLS-1 30/18, 61/20–ZIUZEOP-A in80/20–ZIUOOPE, 62/24 – odl. US, 102/24 – ZLV-K, 83/25 – ZOUL in 10/26), 
· Statut Mestne občine Nova Gorica, 19. člen (Uradni list RS, št. 13/12, 18/17 in 18/19). 

4. Rešitve in posledice, ki bodo nastale s sprejemom predlaganega Odloka:
S sprejemom Odloka bo MONG s finančno pomočjo pomagala mladim in mladim družinam, da lažje pridejo do svojega prvega lastnega stanovanja. S sprejemom tega Odloka pričakujemo, da bodo mladi ostali v MONG oz. celo se v MONG preselili. 

5. Materialne obveznosti, ki bodo nastale s sprejemom predlaganega Odloka: 
S sprejetjem Odloka so predvidene dodatne finančne obveznosti občine, ki se določijo s sprejemom Odloka o proračunu Mestne občine Nova Gorica za posamezno leto. 

6. Druge pomembne okoliščine, glede vprašanj, ki jih ureja predlagani Odlok:
 Drugih pomembnih okoliščin ni. 

	mag. Marinka Saksida
	vodja Oddelka za družbene dejavnosti

image1.png




image3.png
-— MESTNA OBCINA
j NOVA GORICA




image2.png




image4.png




